**Уметност и врсте уметности**

Уметност је настала у давна времена, како можемо претпоставити, из потребе древног човека да изрази своја осећања и своје виђење света у коме живи, да би таква осећања и виђења материјализовао и у њима уживао или, уколико је реч о непријатним осећањима, да би их одагнао. Цртежи праисторијског човека у пећини Алтамира (корелација ликовна култура). Уметност и дан-данас тражи одговоре на питања која су важна за човека и човечанство – питања лепоте, смисла живота, разлога због којих је човек срећан или несрећан, питања односа према другим људима и према самом себи, и многа друга.

Уметност, дакле, задовољава човекове духовне потребе и зато је сматрамо духовном делатношћу. Ретко када нас дела уметности остављају равнодушним, најчешће у нама побуђују различита осећања и утиске (о којима смо на почетку часа говорили). Та осећања и утисци, која су подстакнута уметничким делима, представљају аутентичне **уметничке (естетске) доживљаје**. Дакле, уметност потиче из духовне потребе човека да се изрази али истовремено делује на нашу духовност и душевност, побуђујући је и задовољавајући је. Међутим, иако је првобитни подстицај за уметничка дела у човековом духовном животу, као крајња тачка уметничког доживљаја, ми уметност примамо посредством чула, што значи да су **уметничка дела** – као прозводи уметности – на известан начин материјална, јер настају и опажају се у времену и простору.

Врсте уметности најчешће разликујемо према **изражајним средствима** која творци уметности – **уметници** – користе да би се изразили. Ученици се упућују да размисле о врстама уметности, њиховим изражајним средствима и уметницима. Иако постоје разноврсни облици уметничког изражаја, обично се сматра да постоји седам **врста уметности**.

**Питања за ученике:**

1. Које је твоје омиљено уметничко дело?
2. Каква осећања оно у теби побуђује?
3. Чиме наведено уметничко дело постиже тај ефекат?
4. Какав значај има уметност у твом животу?
5. Наведи познате и признате врсте уметности